
Szent lélek szent arcon

Dolgozatomban arra kerestem a választ, hogy a keresztény (katolikus) vallás szentjeinek művészi ábrázolásain hogyan jelenítették meg az alkotók azokat a személyes, egyéni tulajdonságokat, jellemzőket, amelyek szentté tették őket. A fő kérdésem az volt, hogy láthatóvá tehető-e a „szent lélek”, illetve mit tart annak a katolikus egyház, és hogyan értelmezték ezt a művészek?
A vizsgálat szűkebb témájának a női szenteket választottam, közülük is két egyháztanítót emeltem ki: Sienai Szent Katalint és Ávilai Szent Terézt, mert tevékenységük ismert a történelemből, fennmaradtak írásaik és kortársaik feljegyzései róluk, másrészt pedig kivételes tiszteletben részesíti őket az egyház, éppen munkásságuk miatt.
Areopagita Dénes misztikus író elfogadott elvei alapján végigkövettem a szentté válás útját (megtisztulás, megvilágosodás, misztikus egyesülés) az említett szentek életében a fennmaradt korabeli források alapján. Személyes tulajdonsága-ikat, jellemüket, motivációikat, egyházban betöltött szerepüket próbáltam összeállítani, megérteni a modern pszichológia segítségével is.
Megvizsgáltam a szentek művészi megjelenítéseit különböző korok képzőművészeti alkotásain, kiemelve az ábrázolt arckifejezéseket, gesztusokat, amelyek láthatóvá teszik a „lelküket”, és azokat a közös vonásokat kerestem bennük, amelyek alapján szentnek tartották és avatták őket.
Általánosságban elmondható, hogy a különböző történelmi korokban a művészek eltérő vonásokra helyezték a hangsúlyt, s az adott kor világnézetének, ízlésének, elvárásainak megfelelően emelték ki a szentek (feltételezett) tulajdonságait. Közös elem, hogy szinte kivétel nélkül lényegesnek tartották a két szent szépségét és fiatalságát bemutatni, mint a tiszta, tökéletes lélek látható, külső jegyét.
Az egyes művészek tehetsége jelentősen megnyilvánult a megjelenítés hitelességében, a szentek kiemelkedő, emberi vonásainak megragadásában is.



